Í ár verður í fyrsta sinn veittur Sparibollinn – verðlaun fyrir fegurstu íslensku ástarjátninguna í bók . Á Facebook-síðu verðlaunanna segir eftirfarandi um tilurð verðlaunanna : “ Ástarsögur hafa gegnum tíðina notið mismikillar virðingar , jafnvel verið flokkaðar sem kvennabókmenntir og froða . Í nútímanum , sem gjarnan litast af ógnum og óhugnaði , fer oft á tíðum óþarflega lítið fyrir ástinni . ” Leitað er eftir tilnefningum til Sparibollans . Hægt er að senda tilnefningar til dæmis í gegnum Facebook-síðu Sparibollans . Lýsingin má standa stök eða vera hluti af stærra verki . Hún má ná til andlegrar ástar og líkamlegrar . Ástar milli karla , kvenna , barna , dýra , ættingja , vina , skipa , flugvéla , fólksflutningabifreiða og svo framvegis . Eina skilyrðið er að hafa komið út á prenti eða í öðru bókarformi á árinu 2019 . Hægt er að senda tilnefninguna beint til dómnefndar , en hana skipa Eyrún Lóa Eiríksdóttir , Harpa Rún Kristjánsdóttir og Sverrir Norland . Einnig er hægt að senda tilnefninguna í gegnum einkaskilaboð á síðu Sparibollans . Dómnefndin velur sigurvegara úr innsendum tillögum . Verðlaunin verða veitt í fyrsta sinn á árlegu málþingi Bókabæjanna austanfjalls 27. febrúar , sem að þessu sinni er helgað ástarsögum . Verðlaunagripurinn er svo ekki af verri endanum . “ Höfundur fegurstu ástarjátningarinnar hlýtur sparibollann , rósumprýddan kaffibolla á fæti . Kaffibollinn er vísun í hina ótæpilegu og lífsfyllandi kaffidrykkju í bókum Guðrúnar frá Lundi . En einnig til þess að allt sem þú þarft er ást , og bolli af góðu kaffi , ” segir á síðu verðlaunanna .